
	Anotācija (ex-ante)
5.2. Citas starptautiskās saistības
	Priekšlikums
Lūdzam precizēt tiesību akta projekta sākotnējās ietekmes novērtējuma (anotācija) 5.2. sadaļu “Citas starptautiskās saistības”, paskaidrojot, kā tiesību akta projekts atbilst Eiropas Cilvēka tiesību un pamatbrīvību aizsardzības konvencijai. Ņemot vērā, ka tiesību akta projekts nosaka datus, kas par personām ir iekļaujami Personu izceļošanas un izvešanas liegumu reģistrā, kas ir viena no Integrētās iekšlietu informācijas sistēmas apakšsistēmām, kā arī ar šo datu apstrādi saistītos jautājumus, tiesību akta projekts ietilpst Eiropas Cilvēka tiesību un pamatbrīvību aizsardzības konvencijas (Konvencija) 8.panta (tiesības uz privātās dzīves neaizskaramību) tvērumā, kā to savā judikatūrā ir interpretējusi Eiropas Cilvēktiesību tiesa. Proti, tiesības uz privātās dzīves neaizskaramību attiecas uz dažādiem ar personas identitāti saistītiem aspektiem, tai skaitā personas attēlu un fotogrāfiju, kas savukārt ietver arī tiesības kontrolēt personas attēla (fotogrāfijas) izmantošanu (skatīt, piemēram, Von Hannover pret Vāciju (nr.2) (iesniegumi nr.40660/08 un 60641/08), Lielās palātas 2012.gada 7.februāra spriedums, 95 – 96.rindkopa). Līdz ar to personas fotogrāfijas iekļaušana dažādās tiesībsargājošo iestāžu datubāzēs, kur šī fotogrāfija, iespējams, tiks automātiski apstrādāta, ir uzskatāma par iejaukšanos personas tiesībās uz privātās dzīves neaizskaramību (skat. Gaughran pret Apvienoto Karalisti (iesniegums nr.45245/15), 2020.gada 13.februāra spriedums, 65. – 70.rindkopas).

Ņemot vērā minētos apsvērumus, lūdzam papildināt anotāciju, norādot iejaukšanās personas tiesībās uz privātās dzīves neaizskaramību nepieciešamību. Proti, lūdzam norādīt, kurš no Konvencijas 8.panta otrajā daļā uzskaitītajiem leģitīmajiem mērķiem būtu attiecināms uz konkrēto iejaukšanos, kā arī kādā veidā tiks nodrošināts iejaukšanās samērīgums, piemēram, paredzētās procesuālās garantijas attiecībā uz datu aizsardzību, tai skaitā, piekļuvi datiem, kā arī nodrošināta savlaicīga datu dzēšana, izbeidzoties vajadzībai tos saglabāt Personu izceļošanas un izvešanas liegumu reģistrā.

